
ACORD 209/2007,  DE 27 DE JUNY, DEL PLE DEL CONSELL DE L’AUDIOVISUAL DE CATALUNYA

Expedient núm. 118/Avrapi/2007. Autorització campanya per a televisió anomenada Meteo d’estiu (patrocini televisiu 10”)
1. El 15 de juny de 2007 ha estat tramés al Consell de l’Audiovisual de Catalunya un escrit (registre d’entrada núm. 1090/2007) de la Direcció de Serveis de Màrqueting i Publicitat de l’Ajuntament de Barcelona, mitjançant el qual sol·licita a aquest Consell l’autorització prèvia per a l’emissió del patrocini televisiu anomenat Meteo d’estiu (patrocini 10”).
2. Els serveis del Consell de l'Audiovisual de Catalunya han analitzat la transcripció del patrocini televisiu objecte d’aquest expedient.

3. L’apartat 1 de l’article 109 de la Llei 22/2005, de 29 de desembre, de la comunicació audiovisual de Catalunya, disposa que la publicitat institucional per ràdio i televisió que emetin les administracions públiques de Catalunya, resta subjecta al que estableix la legislació de la publicitat institucional.

4. L’apartat 2 del dit article estableix que la publicitat institucional ha de complir una sèrie de requisits tals com: només pot tenir com objecte la informació sobre els serveis públics; no pot promoure ni desenvolupar campanyes que tinguin com a finalitat destacar la gestió o els objectius assolits per aquests últims; no pot induir a confusió directa o indirecta amb relació a elements identificatius de partits polítics o de les campanyes de propaganda electoral; durant els períodes electorals, únicament es poden fer campanyes de caràcter institucional destinades a informar els ciutadans sobre la data de les eleccions o referèndum, el procediment per votar i requisits o tràmits del vot per correu, però no poden suggerir directa o indirectament opcions de vot. Per últim, s’estableix que el termini de prohibició de la publicitat institucional durant els períodes electorals s’inicia el dia de la publicació de la convocatòria d’eleccions.

5. L’apartat 3 del mateix article, determina que la publicitat institucional resta subjecta a l’autorització prèvia del Consell de l’Audiovisual de Catalunya, a l’efecte de verificar el compliment del que estableix l’apartat 2.

6. Analitzada la transcripció del patrocini televisiu objecte d’aquest expedient, resulta que aquest no té per objecte la informació sobre cap servei públic, tal com disposa la lletra a  de l’apartat 2 de l’article 109 de la Llei 22/2005, de 29 de desembre, de la comunicació audiovisual de Catalunya. El patrocini de Meteo d’estiu només informa que aquest espai sobre “l’estat de la mar, el vent i els índex dels raigs ultraviolats” està patrocinat per l’Ajuntament de Barcelona. 
D’altra banda, cal fer notar que, en qualsevol cas, aquest espot no podria patrocinar informatius, emissions d’actualitat política ni serveis religiosos, excepte les parts dedicades a la informació esportiva, meteorològica, econòmica o del trànsit.
Per tot l’exposat, el Ple del Consell de l’Audiovisual de Catalunya, ha adoptat els següents, 

ACORDS

1. Denegar l’autorització per a l’emissió del patrocini televisiu Meteo d’estiu de la Direcció de Serveis de Màrqueting i Publicitat de l’Ajuntament de Barcelona, atès que contravé la lletra a de l’apartat 2 de l’article 109 de la Llei 22/2005, de 29 de desembre, de la comunicació audiovisual de Catalunya. 

2. Notificar aquest acord a la Direcció de Serveis de Màrqueting i Publicitat de l’Ajuntament de Barcelona.
Barcelona, 27 de juny de 2007.


Josep M. Carbonell i Abelló

    

Santiago Ramentol i Massana

President




           Conseller secretari en funcions

PAGE  
1

